เราอาจได้เห็น FROZEN ภาค 10
รู้ไหมว่า ในปี 2019 ดิสนีย์ออกภาพยนตร์รวมทุกสตูดิโอในเครือทั้งหมด 16 เรื่อง แต่เป็นภาพยนตร์ที่เป็นภาคต่อ หรือนำมาสร้างใหม่จากเรื่องเดิมถึง 10 เรื่อง  โดยทั่วไปแล้ว ถ้าธุรกิจของเราอยากมีรายได้เพิ่ม สามารถใช้วิธีอะไรได้บ้าง? 
9 ก.พ. 2563

เราอาจได้เห็น FROZEN ภาค 10 /โดย ลงทุนแมน
รู้ไหมว่า ในปี 2019 ดิสนีย์ออกภาพยนตร์รวมทุกสตูดิโอในเครือทั้งหมด 16 เรื่อง
แต่เป็นภาพยนตร์ที่เป็นภาคต่อ หรือนำมาสร้างใหม่จากเรื่องเดิมถึง 10 เรื่อง
โดยทั่วไปแล้ว
ถ้าธุรกิจของเราอยากมีรายได้เพิ่ม สามารถใช้วิธีอะไรได้บ้าง?
คำตอบที่ทุกคนรู้ก็คือ ขยายสาขา หรือออกสินค้าใหม่
สตาร์บัคส์ เปิดร้านสาขาเพิ่ม
แอปเปิล ออกผลิตภัณฑ์ใหม่ทุกปี
แต่สำหรับดิสนีย์
ใช้วิธีต่างออกไป..
นั่นก็คือการเน้นสร้างภาพยนตร์ภาคต่อ ของเรื่องที่มีอยู่แล้ว
╔═══════════╗
Blockdit ที่สุดของแอปมีสาระ
╚═══════════╝
สาเหตุก็เป็นเพราะ การสร้างภาคต่อ ทำให้ความเสี่ยงของดิสนีย์น้อยลง
รู้ไหมว่าในปีที่ผ่านมา ในวงการภาพยนตร์ที่สร้างรายได้เกิน 1 พันล้านดอลลาร์สหรัฐ ทั้งหมด 9 เรื่อง ซึ่งเป็นภาพยนตร์จากสตูดิโอของดิสนีย์ไปแล้วถึง 7 เรื่อง
และทุกเรื่องเป็นการต่อยอดมาจากเรื่องเก่าๆ
ไม่ว่าจะเป็น Avengers: Endgame, Captain Marvel จากจักรวาล Marvel
The Lion King และ Aladdin ซึ่งเป็นการนำแอนิเมชันคลาสสิกของดิสนีย์ 
มาสร้างใหม่ในรูปแบบ ไลฟ์-แอ็กชัน
รวมถึง Frozen II, Toy Story 4 และ Star Wars 9 ที่เป็นภาคต่อจากเรื่องเดิม
ซึ่งความสำเร็จของเรื่องนี้ ส่วนหนึ่งเป็นผลมาจากการที่ดิสนีย์ซื้อสตูดิโอภาพยนตร์อื่นๆ ในช่วงเวลาที่ผ่านมา เพื่อทำให้อาณาจักรของตัวเองมีแฟรนไชส์ของเรื่องราวที่กว้างขึ้นด้วย
ปี 2006 ซื้อ Pixar
ปี 2009 ซื้อ Marvel
ปี 2012 ซื้อ Lucasfilm ซึ่งมีลิขสิทธิ์ Star Wars
ปี 2018 ซื้อ 21st Century Fox ซึ่งมีลิขสิทธิ์ภาพยนตร์ Marvel เรื่อง Fantastic Four, Deadpool, X-Men รวมถึงมีภาพยนตร์ฟอร์มยักษ์อย่าง Avatar
และเมื่อรวมกับแพลตฟอร์ม Disney+ ที่เพิ่งเปิดตัวไปเมื่อปลายปีที่ผ่านมา 
ก็ยิ่งทำให้การขยายอาณาจักรของดิสนีย์ทำได้อย่างรวดเร็วมากขึ้น
เพราะดิสนีย์สามารถปล่อยภาพยนตร์หรือซีรีส์ ผ่านแพลตฟอร์มของตัวเองได้เลย 
โดยไม่ต้องรอคิวฉายในโรงภาพยนตร์
นอกจากฝั่งภาพยนตร์ในจอแล้ว 
ความสามารถของดิสนีย์ยังครอบคลุมไปถึงฝั่งนอกจอด้วย
ถ้าลองสังเกตดูดีๆ จะรู้สึกว่าก่อนที่ภาพยนตร์เรื่องหนี่งจะฉาย 
ก็จะมีการปล่อยเพลงจากภาพยนตร์ให้ฟังกันจนติดหูก่อน 
แล้วเมื่อภาพยนตร์เริ่มฉาย ก็จะมีสินค้าที่เกี่ยวกับภาพยนตร์เรื่องนั้นพร้อมวางขายในทันที
ซึ่งเรื่องเหล่านี้ ไม่ใช่รอฉายภาพยนตร์ก่อนแล้วค่อยคิดมาทำสินค้าทีหลัง
แต่การขายสินค้าพร้อมการฉายภาพยนตร์ จำเป็นต้องอาศัยการวางแผนอย่างดี
ทั้งการหาโรงงานผลิต การจัดจำหน่าย
เพื่อให้ทุกอย่างออกมาพร้อมในช่วงเวลาที่เหมาะสม
จึงไม่น่าแปลกใจเลยว่า ดิสนีย์ต้องมีทีมวางแผนการปล่อยภาพยนตร์และซีรีส์อย่างมืออาชีพ
ทั้งเนื้อเรื่องซูเปอร์ฮีโรในจักรวาล Marvel
การนำตัวละครจากแอนิเมชันเรื่องเก่าๆ มาสร้างเป็นภาพยนตร์แยก
ปิดท้ายด้วยข้อมูลที่น่าสนใจ
รู้หรือไม่ว่า แฟรนไชส์ภาพยนตร์ฟอร์มยักษ์เรื่อง Avatar 
มีกำหนดการฉายไปถึงภาค 5 ในอีก 7 ปีข้างหน้า..
โดยจะฉายในช่วงสิ้นปีสลับกับภาคต่อของ Star Wars 
ที่แม้จะยังไม่มีชื่อตอน แต่ก็มีกำหนดการฉายแล้ว
ซึ่งถ้าเป็นอย่างนี้ต่อไปเรื่อยๆ ก็ไม่แน่ว่า
เราอาจจะได้เห็นลูกหลานของ Elsa และ Anna ใน Frozen ภาค 10 ก็เป็นได้.. 
╔═══════════╗
Blockdit ที่สุดของแอปมีสาระ
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
References
-
-
-